钦定古今图书集成/明伦汇编/氏族典/第186卷 > 萧子响
## 钦定古今图书集成/明伦汇编/氏族典/第186卷 > 萧子响

按《南齐书鱼复侯子响传》，“鱼复侯子响，字云音，世祖
第四子也。豫章王嶷无子，养子响后有子，表留为嫡。
世祖即位，为辅国将军、南彭城、临淮二郡太守。既出
继，车服异诸王，每入朝，辄忿怒。世祖知之，令车服与
皇子同。永明三年，迁右卫将军，仍出为使持节、都督
豫州郢州之西阳汝南二郡军事、冠军将军、豫州刺”
史。明年，进号右将军，进南豫州之历阳、淮南、颍川、汝
阳四郡。入为散骑常侍、右卫将军。六年，有司奏子响
宜还本，乃封巴东郡王，迁中护军，寻出为江州刺史。
七年，迁使持节、都督荆湘雍梁宁南北秦七州军事、
镇军将军、荆州刺史。子响少好武，在西豫时，自选带
仗左右六十人，皆有胆干。至镇，数在内斋杀牛置酒，
与之聚乐。令内人私作锦袍绛袄，欲饷蛮交易器仗。
长史刘寅等连名密启，上敕精检，寅等惧，欲秘之。子
响闻台使至，不见敕，刘寅等于后堂杀之。上闻之怒，
遣卫尉胡谐之、游击将军尹略、中书舍人茹法亮检
捕群小。谐之等至江津，筑城燕尾洲，遣传诏石伯儿
入城慰劳子响曰：“我不作贼，长史等见负，今政当受
杀人罪耳。”乃杀牛具酒馔饷台军，而谐之等疑畏，执
录其吏。子响怒，遣凶党与台军战，台军大败，尹略死
之，官军引退。上又遣丹阳尹萧讳领兵继至，子响部
下恐惧，各逃散。子响乃白服降，赐死，时年二十二。削
爵土，赐为蛸氏，贬为鱼复侯。